<classify> Na Peter Mmbaga Kwenye somo la maadili; wanafalsafa wengi akiwemo mkale Plato na hawa wa kizazi cha karibuni kama vile Jeremy Bentham, John Stuart Mill na wengineo wanaamini kwenye matokeo kitendo waitacho kitaalamu Consequential Ethics ndio cha kuhukumu, haijalishi njia gani umetumia kutenda au kufanya. Utajua mwenyewe. Lakini mwishowe imeleta manufaa ama imeleta maana? Au umetoa boko? Kuna mtu anadhamiria kukuua, kuua ni kosa kwa Katiba ya nchi. Je, utamruhusu akuue kwasababu ni kosa au kwenye dini yako ni dhambi. Kama una uwezo wa kujitetea. Jitetee Mbasi wangu! Dhamira yako ilikuwa sio kuua. Hata mahakamani wakipata ushahidi kwenye hukumu husema ameua kwa kutokukusudia. Ngoja twende mbali kidogo, tuangalie wimbo wa Mwanza, Diamond alishirikishwa na mwanadabliyusibii mwenzake, Rayvanny uliofungiwa kisa maadili. Ni kwamba they are too explicit mpaka BASATA wakawafungia? Au pale barazani wanaenda kitisinitisini. Wataruhusije Anaconda ya Nick Minaj ichezwe kwa loko televisheni au rap zenye maneno ya moja kwa moja za Marekani halafu wamfungie Diamond au Gigy Money? Au video za kuvaa vichupi halafu mazingira yawe ya baharini au swimingi puli, aingie na dera? Maswala ya maadili haya. Mwalimu wangu wa somo la maadili, Dr. Ayub Rioba alikuwa anauliza darasani kuwa tusi ni nini? Yawezekana kwako ni tatizo, si sawa au si heshima. Ila kwa mwingine si kitu kabisa. Atakushangaa ukimwambia labda ametukanwa. Uhalisia, mtazamo na muda huzaa mabadiliko. Wabasi wangu huwa nawaambia, tukubali mabadiliko, ila yatubadilishe kwa weledi. Yote tisa, ndio dunia tuliyopo sasa, sishangai. Lakini je, kuna kipimo katika mabadiliko? Kipimo kinaanzia kwenye video ya faragha ya Amber Rutty iliyo-trend hivi karibuni baada ya kutoka nyingine kipindi cha nyuma, watoto wa mjini wanaita part 3. Kwenye nadharia ya kutafakari hili ni jema au baya wakati wa kutenda; siwezi kumhukumu, na wala jamii tusimhukumu. Ajiulize na tujiulize tu, kwa matokeo haya; Je, inaleta maana it make sense au haileti maana it doesnt make sense. Walirekodi kwa starehe zao, haituhusu. Kuvuja ndio matokeo. Imeleta maana au haujaleta maana? Ipo hivi, walichokifanya ni matunda ya wengi tunayoamini kwenye siri, hasa tukiwa faragha. Lakini matokeo ya kuvuja ile video ndio kipimo cha kujiuliza. Kama hutolipa gharama kwa mafanikio amini tu utalipa kwa kutofanikiwa. Je, alirekodi ili iweje? Hatujui, majibu anayo yeye na muwewe. Usihukumu! Secrecy once accepted, it become addiction. Akimaanisha siri ukishaikubali mara ya kwanza, inakuwa uraibu. Yawezekana ndivyo ilivyotokea. Ikawaraibu, wakarekodi zaidi ya moja. Hivyo tufike sehemu tuangalie vinavyotupa uraibu vinaleta maana? Yawezekana kweli simu zilipotea kama wanavyodai yakatokea hayo. Siamini kama walivujisha makusudi. Labda kama wengine wanavyosema wamemtoa makusudi. Enewei, tulishazoea kiki, hata wakali wa kiki kama Amber Lulu alishamvulia kofia Amber Rutty na kusema alipofika si mchezo. Mwenzake noma. Lakini sitaki kuamini kama wengine walivyosema kuwa ni kiki. Zaidi ya mara moja hiyo kiki haiafanikiwa? Haiwezekani, hapa tutamuonea tu. Kawaida kiki na mziki haziko mbali sana, inategemea unaitafsirije. Je, unafanya tukio linaloleta maana au halileti maana? Kwangu kiki ukiniuliza ni sawa au si sawa kwenye kazi ya sanaa, nitakwambia, ulichofanya kinaleta maana? Attention getter uliyotoa ina uzito na utakachotupa? Kikubwa ni maudhui yanayotolewa, yana uzito uliopewa, yana maana au yanafikirisha. Jiulize Amber Lulu, Harmorapa, Gigy Money au Sister Fey na wengine kwa vituko wanavyofanya kupitia mitandao ya kijamii. Japo hawajafikia levo hii ya Amber Rutty. Sio wao tu, hata kijamii kwetu sie. Sio kwa wao wanaofahamika tu. Imewatoka wengi, kwasababu hawajulikani ndio tuwahukumu hawa wanaojulikana? Kuhusu kiki zao, jiulize leo wanafahamika na media zinafanya interview nao na wanasikilizwa. Ni maudhui eti? Walaji wanangoja? Sasa hivi wanajulikana. Wanafanya nini? Tuanzie hapa. Je, kujulikana kwao ni umaarufu au uhayawani? Mchekeshaji na mshindi wa Big Brother Afrika 2014, Bw. Idris Sultan yeye aliwahi kusema eneo hilo kwenye kipengele cha maadili kwa uwepo wa vipindi vinavyogusa maswala mepesi na yanayopotosha watoto. ...mtoto akiwasha TV luninga anaangalia nini? Anangalia fulani kabadilisha mwanamke, fulani ametukana...ni udaku kama huu. Wapiga picha picha za uchi na watafuta kiki ndio wanaingia kundi hili. Sasa jibu lake ni kuwa, haileti maana. Mkongwe wa Bongo Flava na prodyuza wa viwango vikubwa, Master Jay kwenye moja ya mahojiano kwenye luninga aligusia uwepo wasanii wasio na wito wa kuimba, mfano kinadada kuona muonekano au kiki itawafanikisha kwenye muziki akilinganisha na zamani ambapo audio pekee ndiyo msingi maana hapakuwa na mitandao ya kijamii ama kuwekeza sana kwenye video. Sasa hivi hatuhitaji talent, tunahitaji wanaoweza kiki...social media mitandao ya kijamii inahitaji content maudhui...yanayowavutia. Kaachia mapaja wazi, basi anaongelewa. Mwishowe ataongeza followers wengi Instagram na subscribers wa YouTube. Je, ni umaarufu au uhayawani huu? Watanzania au watu wengi wanapenda kucheka tu, wafurahi maisha yaende ndio maana badhi ya media inakuwa na habari hizo kwa kiasi kikubwa kwasababu siasa imekuwa zigo la miiba na maisha yamekuwa taiti kuliko taiti zenyewe, mwishowe; watu wanataka vitu vya kutuliza mawazo. Wasanii walioko kwenye daraja la juu A-list kwa Bongo Flava yetu naamini waliamua kufanya kama ambavyo mwandishi wa vitabu, Mmarekani Scott Adams kuwa, If you want success, igre out the price, then pay it. Akimaanisha, kama unataka mafanikio, tambua gharama, halafu ilipe. AliKiba ame-partner na MoFaya energy Drink inayozalishwa Afrika Kusini na kuja na MoFaya by AliKiba. Msimu was ligi Kuu Tanzania ulipoanza akawadondoshea udhamini klabu kutoka jiji la Tanga, Coastal Union. Uliona jezi zao? Na pia amesajiliwa kama mchezaji. Msimu huu sijui ataendelea? Wacha tuone. Unadhani yupo pale kwaajili ya kucheza? Biashara imekuwa pana, hivyo ametambua gharama, amewekeza!Diamond katoa ajira kupitia WCB, na anaandaa matamasha kupitia mwamvuli wake, Wasafi Festival ambayo ilienda mpaka Kenya na Dubai. MwanaFA katoa marashi-FynBy Falsafa na wengine. Hawa ndio maarufu kwakuwa wametengeneza ajira, wamerudisha kwa jamii CSR au wamekuwa njia ya msaada kupitia brand zao. Huo ndio umaarufu wenyewe sasa. Kwanini watu hupenda sirini?Sio jambo la kushangaza mitandao ya ngono kuwa na watazamaji au kupakua kwa wingi sana kuliko wimbo wa msanii ulioko Youtube, BoomPlay, Mkito au Wasafi.com. Siri hiyo! Ya Amber Rutty na mumewe, nasisitizia tu tusihukumu, kuna mengine sana tunafanya nyuma ya pazia, hasa tukiwa wenyewe. Uhayawani ni mwingi sana. Vilevile, ogopa sana mwanadamu ana mengi ya siri. Japo dunia haina siri zaidi ya SIRI ambayo anayo Muumba kuhusu kuumbwa kwetu, kuishi, kifo na masha mapya ambayo dini nyingi zinaamini yapo. Kwa asilimia kubwa ya Watanzania, hasa wakristo wakisema paradiso na waislamu wakidai pepo baada ya qiama. Kikubwa ni kujiuliza, je inaleta maana? Wengi wanatamani umaarufu lakini hawaangalii njia, wachache ndio wanajua njia wanazopaswa kupita. Lakini je, njia upitayo ndio utakuwa maarufu, utafanikiwa, utafeli au hayawani? Fanya ufanyacho, matokeo yatakukuhumu. Enewei, hii si tu kwa kiwanda cha sanaa, ni maisha yote wote. Si Amber Rutty ambaye video ya faragha imeshawahi kuvuja. Wengi huwatokea, kwasababu yeye yupo anajulikana ndio ina-trend sana. Kama unapitia lolote gumu, linaumiza na linakuonyongonyesha. Usiumie njia uliyopitia, usilie kwasababu maji yamekwisha mwagika tafakari namna ya kuweka sawa. Lakini kabla ya kutenda kumbuka, ina-make sense au hai-make sense? Mbasi wangu utakuwa maarufu au hayawani baada ya hapo? Peter Mmbaga, ni mtaalamu wa maudhui kupitia mitandao anapatikana kupitia email: Insta: mbasiofficial au Twitter mbasi29  <topic>: BURUDANI 